ประกันภัยกำไรฟื้น 1.39 หมื่นล.
โดย...วารุณี อินวันนา
22 มี.ค. 2556

โดย...วารุณี อินวันนา
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ประกาศงบกำไร (ขาดทุน) ของธุรกิจประกันวินาศภัยประจำปี 2555 มีกำไรสุทธิ 1.39 หมื่นล้านบาท เพิ่มขึ้น 110.78% จากปี 2554 ที่ขาดทุนสุทธิ 1.29 แสนล้านบาท เพราะต้องจ่ายสินไหมทดแทนน้ำท่วมครั้งใหญ่
นั้นหมายความว่า ปี 2555 ที่ผ่านมา บริษัทประกันวินาศภัย 65 แห่ง มีกำไรสุทธิเพิ่มขึ้น 1.43 แสนล้านบาท 
ทั้งนี้ แยกเป็นกำไรสุทธิของบริษัทประกันภัยสาขาต่างประเทศ 5 บริษัท 8,846.17 ล้านบาท และกำไรสุทธิของบริษัทประกันภัยที่จดทะเบียนในประเทศ 55 บริษัท จำนวน 5,036.42 ล้านบาท และบริษัทประกันสุขภาพ 5 บริษัท จำนวน 38.93 ล้านบาท
สำหรับแหล่งที่มาของกำไรบริษัทประกันภัยในประเทศมาจากการลงทุนเป็นหลัก รองลงมาเป็นรายได้อื่น แต่การรับประกันภัยซึ่งเป็นธุรกิจหลักกลับขาดทุนถึง 4,407.04 ล้านบาท ตรงข้ามกับสาขาประกันภัยต่างประเทศที่มีกำไรจากการรับประกันภัยก่อนหักค่าใช้จ่ายสูงถึง 9,873.09 ล้านบาท ส่วนกำไรจากการลงทุนก่อนหักค่าใช้จ่ายทำได้ 1,090.94 ล้านบาท
ทั้งนี้ ปีที่ผ่านมาไม่มีเหตุการณ์น้ำท่วมใหญ่ทำให้งานที่รับเข้ามามีกำไร และหากปีนี้ไม่มีภัยพิบัติรุนแรงคาดว่ากำไรของธุรกิจประกันภัยจะเติบโตต่อเนื่อง
โรนัลด์ เอ ฮิวดอน ประธานกลุ่ม เอไอจี ประเทศไทย และ ผู้จัดการสำนักงาน ประเทศไทย บริษัท นิวแฮมพ์เชอร์อินชัวรันส์ กล่าวว่า ผลจากปี 2555 ไม่มีภัยพิบัติเกิดขึ้น ทำให้ผลการดำเนินงานของบริษัทออกมาดีขึ้น และเบี้ยประกันภัยพิบัติเริ่มทรงตัว
ปี 2556 นี้ธุรกิจประกันภัยไทยจะเติบโตค่อนข้างสูงต่อไป มาจากการลงทุนทางตรงของนักลงทุนต่างประเทศ การบริโภคภายในประเทศ และการลงทุนในโครงสร้างพื้นฐานของรัฐบาล ที่แต่ละโครงการจะต้องการประกันภัยเข้าไปคุ้มครอง จะกระตุ้นให้อัตราการขยายตัวของเศรษฐกิจไทย หรือ จีดีพี ยังคงเติบโตอย่างแข็งแกร่ง จะทำให้ความต้องการบริโภคประกันภัยเพิ่มสูงขึ้น และผลักดันให้ธุรกิจประกันภัยเติบโตอย่างแข็งแกร่ง ในอดีตที่ผ่านมาเบี้ยประกันภัยจะเติบโตเป็น 2 เท่าของจีดีพี
นที พานิชชีวะ ประธานเจ้าหน้าที่บริหาร บริษัท ไทยศรีประกันภัย กล่าวว่า บริษัทพยายามที่จะมุ่งเน้นการทำกำไรจากการรับประกันภัยเป็นหลัก ด้วยการออกกรมธรรม์เฉพาะกลุ่ม ที่ยังไม่มีใครทำตลาดมากนัก และไม่แข่งขันด้านราคากับคู่แข่ง เพื่อการเติบโตอย่างมั่นคง 
ทั้งนี้ บริษัท ไทยศรีประกันภัย ได้ร่วมกับบริษัท ทิพยประกันภัย ในการเข้าไปรับประกันโครงการก่อสร้างรถไฟฟ้าสายสีแดงไปรังสิต มูลค่าโครงการ 3.9 หมื่นล้านบาท เบี้ยประกันประมาณ 90 ล้านบาท n